ลูกค้าช็อกถูกประกันทิ้งฉีกทิ้ง
คุ้มครองล่วงหน้า30วันเร่งฟ้อง&#8216;สคบ.&#8217;ไม่สน&#8216;คปภ.&#8217;
30 ต.ค. 2565

คุ้มครองล่วงหน้า30วันเร่งฟ้อง‘สคบ.’ไม่สน‘คปภ.’
สมาคมนายหน้าประกันภัยแฉบริษัทประกันภัยยกเลิกอนุสัญญาต่อประกันภัยน้ำท่วม 30 วันอัตโนมัติ 
นายปานวัฒน์ กูรมาภิรักษ์ นายกสมาคมนายหน้าประกันภัย (โบรกเกอร์) เปิดเผยว่า หลังประสบปัญหาน้ำท่วมหนัก ทางสมาคมนายหน้าประกันภัยประสบปัญหาไม่สามารถหาบริษัทประกันภัยต่อสัญญากรมธรรม์ประกันภัยทรัพย์สิน (IAR) และประกันภัยรถยนต์ประเภท 1 ที่ให้ความคุ้มครองน้ำท่วมแก่ประชาชนได้ 
นอกจากนี้ ยังถูกบริษัทประกันวินาศภัยทำหนังสือบอกเลิกการต่อสัญญาอัตโนมัติ 30 วันล่วงหน้า ขณะที่อยู่ระหว่างการเจรจาต่อสัญญาหลังกรมธรรม์ฉบับเดิมสิ้นสุดลง ทั้งๆ ที่มีสัญญาแนบท้าย หรืออนุสัญญากำหนดไว้ชัดเจนว่าถ้ายังอยู่ระหว่างการเจรจาจะต้องให้ความคุ้มครองต่อไปอีก 30 วัน และเก็บเบี้ยช่วง 30 วัน และหลังจากนั้นหากยังตกลงกันไม่ได้จึงจะยกเลิกความคุ้มครอง แต่ครั้งนี้ได้มีหนังสือบอกเลิกการต่อสัญญาอัตโนมัติ
นายปานวัฒน์ กล่าวว่า ลูกค้าที่ให้บริษัทนายหน้าจัดหาบริษัทประกันภัยให้มีสัดส่วน 60% หรือเป็นเบี้ยประกันภัยประมาณ 9 หมื่นล้านบาท ของลูกค้าที่ทำประกันภัยทั้งหมดประมาณ 1.2 แสนล้านบาท จึงต้องการเรียกร้องให้บริษัทประกันภัยเร่งหาวิธีการต่อสัญญา และวิธีการรับประกันภัยน้ำท่วมแก่ลูกค้าให้เสร็จโดยเร็ว 
นอกจากนี้ ในฐานะที่เป็นตัวกลางให้กับผู้บริโภคจัดหาบริษัทประกันภัยมารับประกัน จะร่วมมือกับทางสำนักงานคุ้มครองผู้บริโภค (สคบ.) นำปัญหาของผู้บริโภคส่งต่อไปยังสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) อีกทอดหนึ่ง เพราะจะทำให้คำร้องมีน้ำหนักมากกว่าส่งตรงไปที่ คปภ.
“หากจัดหาบริษัทประกันภัยมารับประกันน้ำท่วมไม่ได้ จะส่งผลกระทบต่อเศรษฐกิจโดยรวมของประเทศ เพราะนักธุรกิจไม่กล้าลงทุน และไม่กล้าขยายการลงทุน เนื่องจากหาบริษัทมารับความเสี่ยงไม่ได้” นายปานวัฒน์ กล่าว
นายประเวช องอาจสิทธิกุล เลขาธิการ คปภ. กล่าวว่า รัฐบาลเตรียมไปเจรจาชี้แจงสถานการณ์น้ำท่วมกับตลาดลอยด์ ซึ่งเป็นตลาดประกันภัยต่อที่ใหญ่ที่สุดของโลก และหลังจากนั้นจะไปเจรจากับทางตลาดรับประกันภัยต่อที่ญี่ปุ่น ซึ่งต้องเข้าใจว่าตลาดประกันภัยต่อกำลังตกอยู่ในอาการช็อก จึงขอหยุดรับประกันชั่วคราว